Der er millioner på vej til 10 projekter i danske erhvervshavne fra forligspartierne bag Fremtidens Veje under Infrastrukturplan 2035. En af de havne - og faktisk den havn, der får flest penge - er Skagen Havn, der modtager et tilskud på 9,5 millioner kroner til udvidelse af auktionsbassinet. Det skriver Kanal Frederikshavn. - Det er en god dag for Skagen Havn og Frederikshavn Kommune. Det er vigtigt, at Skagen Havn kan tilbyde de bedst mulige faciliteter til fiskerne. Det ligger i havnens dna løbende at tilpasse faciliteterne, så de er fremtidssikret, siger byrådsmedlem Kurt Kirkedal Jensen (A), der også er medlem af Skagen Havns bestyrelse. Bedre plads ved auktionshuset Projektet kommer til at koste 22,6 millioner kroner. Formålet med projektet er at udvide vanddybden af auktionsbassinet til syv meter fra de nuværende fem samt anlæggelsen af en ny kaj. I dag er det nemlig sådan, at flere og flere fiskekuttere ikke kan ligge til kaj ud af auktionshallen, fordi der ikke er plads. Den øgede transport fører til kvalitetstab og øgede omkostninger, hvilket ifølge Skagen Havn kan føre til, at nogle skibe vælger at sejle til svenske havne frem for danske. Der har været stor interesse for havnepuljen, og forligsparterne bag aftalen har nu godkendt udmøntningen af sammenlagt 49,5 millioner kroner til 10 projekter. Den samlede projektsum er cirka 109 millioner kroner. I alt 28 projekter havde søgt om tilskud ved ansøgningsfristens udløb. Det er Trafikstyrelsen, der administrerer Havnepuljen.

Referat:
Trafikstyrelsen har valgt at poste penge i havneudvidelsen i Skagen Havn.